《桂枝香 旅中秋思》
清代·孙鼎臣

幽蛩藓砌，正庭院黄昏，晚凉天气。落叶西风，吹作满空寒意。

华年半是天涯度，暗思量，旧欢今事。萧条书剑，凄凉弦管，倦游情味。

黯回首、家园此际。但千嶂寒烟，都无层次。耿耿羁怀，说与断鸿应寄。

只愁迢递书难到，更关河、带将离思。鬓丝凉怯，带围新减，为谁憔悴。

作者简介：（1819—1859）湖南善化人，字子馀，号芝房。道光二十五年进士。累官翰林院侍读。因反对起用琦善、赛尚阿等人而乞归。好诗文，探求古今学术政教治乱所由。深研经济，有《盐论》等数十篇。汇为《苍筤集》。